Fortún Garcés de Pamplona

Fortún Garcés, rei de Pamplona (882-905). Zaguer rei d'a dinastía Arista-Enneca. Tamién ye, seguntes a tradición, o zaguero d'os siet reis d'o mitico reino de Sobrarbe (885-901).

Fillo d'o rei García Ennéguiz y d'a reina consorte Urraca d'Aragón. Fue conoixito como «lo Monche» u «o Tuerto».

Estió engarcholato en Cordoba dende que fue preso en l'anyo 860, dimpués d'a invasión de Pamplona por parti de Mohamed I, dica poco antis d'a muerte d'o suyo pai.

Mientres o suyo reinau os exercitos de Cordoba y d'os suyos aliaus de l'Ebro, os Banu Qasi, facioron cuantas expedicions de castigo a lo territorio de Fortún Garcés.

Manimenos, dimpués tenió una buena relación con o Banu Qasi Lope ibn Muhammad, por o que o rei Alifonso III d'Asturias y lo conte de Pallars, enemigos d'os banú Qasí, organizoron un "golpe d'estato" en que ocupó lo tron Sancho Garcés I, fillo de Garzía Ximeniz, qui heba estato rechent mientres Fortún yera preso.

Se creye que Fortún Garcés pasó a resta d'os suyos días en o Monesterio de Leyre.

Casado posiblement en 845 con Oria.

Categoría:Reis de Navarra
Categoría:Reis de Sobrarbe